Εκεί που κατοικεί η Θεά

 «Η ζωφόρος του Παρθενώνα και η Δημοκρατία»

 «Η θεματική των γλυπτών και ανάγλυφων συνθέσεων των ναών πριν τον Παρθενώνα περιελάμβανε κυρίως θέματα μυθολογικά: Γιγαντομαχίες, Κενταυρομαχίες, Αμαζονομαχίες, ουσιαστικά μια πάλη ανάμεσα στο καλό και το κακό, το πολιτισμένο και το βάρβαρο.

Το ίδιο και στον Παρθενώνα. Στις μετόπες της ανατολικής πλευράς Γιγαντομαχία, της δυτικής Αμαζονομαχία, της νότιας Κενταυρομαχία, ενώ στη βόρεια πλευρά σκηνές από την Ιλίου Πέρσιν. Στα αετώματα συνθέσεις θεϊκές : γέννηση της Αθηνάς (ανατολικό) και διαμάχη Αθηνάς και Ποσειδώνα (δυτικό).

Όμως, για πρώτη φορά σ’ αυτόν τον ναό, τον Παρθενώνα, η Δημοκρατία του «χρυσού αιώνα» του Περικλή τολμά να σκεφθεί, να σχεδιάσει και να σμιλέψει πάνω στο σκληρό υλικό του πεντελικού μαρμάρου μια εικόνα σύγχρονή της: την πομπή των Παναθηναίων με τους Αθηναίους να προσέρχονται στον ναό της πολιούχου θεάς. Πρόκειται για την αποτύπωση μιας πραγματικής παρέλασης που στα 160 μέτρα του μήκους της ζωφόρου περιλαμβάνει 380 ανθρώπινες μορφές, διακόσιες μορφές ζώων και άλλες προσφορές και δώρα προς την προστάτιδα θεά της Αθήνας.

Στη δυτική πλευρά η προετοιμασία της παρέλασης, άνδρες, ιππείς που προετοιμάζονται, άλλοι που ετοιμάζουν τα άλογά τους, ορισμένοι ετοιμάζονται να ιππεύσουν, ενώ άλλοι έχουν αρχίσει να βρίσκουν τον ρυθμό της πομπής. Το ίδιο και στη νότια πλευρά, ενώ στη βόρεια αρματοδρόμοι επιδεικνύουν τις ικανότητές τους στον «αποβάτη δρόμο». Κι όσο πλησιάζουν προς τα ανατολικά, τόσο από τη βόρεια όσο και από τη νότια πλευρά , μουσικοί , θαλλοφόροι άρχοντες αλλά και θύτες άλλοι σκαφηφόροι και άλλοι με υδρίες στους ώμους, βουαγοί και άλλοι που οδηγούν τα ζώα προς θυσία και τέλος γυναίκες με αγγεία τελετουργικά στο γύρισμα προς την ανατολική πλευρά προχωρούν προς το μέσον, προς την κεντρική παράσταση, την παράδοση του πέπλου της πολιούχου θεάς, όπως αυτή απεικονίζεται πάνω από την κεντρική ανατολική θύρα του σηκού του ναού.

Όμως, η δημιουργική φαντασία, η συνθετική ικανότητα και ο κώδικας συμβολισμού του Φειδία στο σχεδιασμό της ζωφόρου, φαίνεται ξεκάθαρα στην παράσταση των Θεών. Για να μην δημιουργηθεί άνισο ύψος με τους θνητούς προσερχόμενους στην πομπή, τους τοποθετεί καθιστούς, που, αν ωστόσο, σηκώνονταν από τα καθίσματά τους θα είχαν μέγεθος ηρωικό, μεγαλύτερο τουλάχιστον κατά ένα τρίτο από αυτό των ανθρώπων.

Υπάρχουν όμως και άλλες παρατηρήσεις και ερμηνείες στην απόδοση των Θεών.

Τα καθίσματα που αποδίδονται με ένα είδος προοπτικής είναι όλα δίφροι και όχι θρόνοι. Οι δίφροι, μικρότερα καθίσματα υποδοχής και όχι θρόνοι, φαίνεται ότι επιλέγησαν σκόπιμα για να υποδηλώσουν ότι οι Θεοί δεν κάθονται στους θρόνους τους στην έδρα τους στον Όλυμπο αλλά ότι είναι φιλοξενούμενοι στην κατοικία της Αθηνάς, στον ίδιο τον Παρθενώνα, καλεσμένοι στη μεγάλη γιορτή των γενεθλίων της. Αυτό άλλωστε φαίνεται να δηλώνει και η κίνηση του χεριού της Αφροδίτης προς τον αβρό γιο της, τον Έρωτα που του δείχνει τους προσκυνητές της πομπής, όπως αυτοί προσέρχονται στον Παρθενώνα. Προς την πομπή άλλωστε φαίνεται να στρέφουν και οι καθιστοί θεοί προς τα νότια.

Στη ζωφόρο αυτή λοιπόν, αντιπροσωπεύεται όλη η πραγματικότητα της αθηναϊκής Δημοκρατίας: γυναίκες (σε μια ανδροκρατούμενη κοινωνία), άνδρες ώριμοι και νέοι, ιππείς, αρματοδρόμοι (η πολεμική αλκή/δύναμη της πόλης), θαλλοφόροι άρχοντες στη βόρεια πλευρά και ώριμοι θήτες στη νότια, ιέρειες και νέα κορίτσια από τις οικογένειες των Αθηνών, συνελόντι ειπείν, όλες οι τάξεις της Αθηναϊκής Δημοκρατίας χωρίς εξαίρεση.

Και για να μη θεωρηθεί Ύβρις (Hybris), η ενέργεια της αποτύπωσης αυτής πάνω στον ναό, τοποθετούν τη ζωφόρο με όλες τις λεπτομέρειες των μορφών της σε τόπο προστατευμένο και «μυστικό», που σπάνια ανθρώπου μάτι θα μπορούσε να απολαύσει την τελειότητά του, στο υψηλότερο σημείο του τοίχου του σηκού, κυρίως για να αγάλλονται τα μάτια των θεών. Ανυψώνοντας, έτσι, για πρώτη φορά το πραγματικό, τη σύγχρονή τους πραγματικότητα, τη Δημοκρατία τους στο ιδεατό και στο αιώνιο.

Η ζωφόρος του Παρθενώνα, επομένως, αποτελεί μιαν αποτύπωση πραγματικής παρέλασης της αθηναϊκής Δημοκρατίας.

Θα μπορούσε να πει κανείς ότι ομοιάζει με μια σύγχρονη «φωτογραφική» απόδοση παρέλασης. Μόνο που εδώ, το κοσμοόραμα της αθηναϊκής Δημοκρατίας αποδόθηκε με τον ύψιστο καλλιτεχνικό τρόπο πάνω στο μάρμαρο που μπορεί να κρατά τα νοήματα και την ομορφιά ανά τους αιώνες.

Η βίαιη απόσπαση του μισού μήκους της από το σώμα του μνημείου, του Παρθενώνα, μπορεί να τη φανταστεί κανείς σε πραγματικό επίπεδο ως αποκοπή και κατακερματισμό των μισών συμμετεχόντων μιας πραγματικής παρέλασης και του ξεριζωμού και της αιχμαλωσίας τους σε ξένο τόπο.

Σε ιδεατό και εννοιολογικό επίπεδο πρόκειται για την αρπαγή, τη διακοπή, τη διαίρεση και την ερείπωση της ιδέας της Δημοκρατίας, την οποία εκφράζει αυτή η ζωφόρος.

Σε έναν κόσμο σημερινό, όπου οι οικονομικές κρίσεις, οι πανδημίες και οι πόλεμοι αυξάνουν την αβεβαιότητα και την ανησυχία και οι αξίες της Δημοκρατίας αμφισβητούνται, το μικρό κομμάτι από το Παλέρμο, που στις 4 Ιουνίου 20022 ενώθηκε για πάντα (per sempre) στον λίθο VI της ανατολικής ζωφόρου, είναι στην πραγματικότητα ένα τεράστιο κομμάτι, ένας ακρογωνιαίος λίθος στον συμβολισμό του.

Πολύ περισσότερο που φαίνεται ότι έχει τις ίδιες ή παρόμοιες διαδρομές με τα Παρθενώνεια αρχιτεκτονικά γλυπτά, που βρίσκονται σήμερα στο Βρετανικό Μουσείο. Όπως είχε πει η Δ/ντρια του Μουσείου Α.Salinas, Caterina Greco, το θραύσμα αυτό ήταν στα υλικά της συλλογής του Robert Fagan, επίσης πρεσβευτή της Βρετανίας στη Σικελία, τα ίδια ακριβώς χρόνια με την απομάκρυνση των γλυπτών από την Αθήνα. Αν αποδειχθεί από την έρευνα ότι δεν αποκλείεται να του το χάρισε ο Έλγιν στο ταξίδι των κλεμμένων Παρθενώνειων από την Αθήνα προς τη γηραιά Αλβιόνα, σταθμεύοντας για λίγο στη Σικελία, τότε το θραύσμα αυτό αποτελεί το πρώτο «ελγίνειο» γλυπτό που επανενώνεται από τα ακρωτηριασμένα γλυπτά.

Σήμερα το θραύσμα Fagan δεν είναι πια ορφανό, δείγμα μιας αποκοπής, ενός τεμαχισμού, γιατί ο Παρθενώνας δεν είναι Corpus Christi, που διαμελιζόμενος μεταλαμβάνεται. Είναι ένα σώμα που ζητά, που απαιτεί την ένωσή του. Είναι αίτημα της παγκόσμιας κοινότητας.

Και είναι ακόμα πιο μεγάλη η οριστική επανένωση γιατί πραγματοποιήθηκε μακριά από δαιδαλώδεις νομικές, οικονομικές και άλλες ατραπούς, δυσκολίες και προσκόμματα, χάρη στη συνείδηση και την αγάπη των Σικελών και Ιταλών φίλων μας που συμμερίζονται τις ίδιες αρχές και αξίες με μας για τα πολιτιστικά αγαθά που αφαιρούνται από τα μνημεία και τις έδρες όπου αυτά ανήκουν. Πολύ περισσότερο, όταν αυτά ανήκουν στο μνημείο σύμβολο του παγκόσμιου πολιτισμού, τον Παρθενώνα.

Η οριστική επανένωση του σικελικού κομματιού είναι τεράστιας σημασίας, καθώς η αρχή είναι το ήμισυ του παντός. Είναι η πρώτη που γίνεται από ένα κράτος σε άλλο κράτος υποδεικνύοντας έτσι τον δρόμο που μένει να ακολουθηθεί και από αλλού, κυρίως από το Ηνωμένο Βασίλειο, συμβάλλοντας στην αποκατάσταση του μνημείου – συμβόλου του Παγκόσμιου Πολιτισμού, τον Παρθενώνα, στην αποκατάσταση της Ιστορίας και της Δημοκρατίας. Ο τρώσας και ιάσεται, αυτός που άνοιξε την πληγή αυτός και να τη θεραπεύσει.\*

Γενικός Διευθυντής Μουσείου Ακρόπολης
Καθηγητής Νικόλαος Χρ. Σταμπολίδης